**Tisztelt Sporttársak, Kedves Atléták!**

A **Szenior Atléták Magyarországi Szövetségét** 2013. december 3-i hatállyal a **Magyar Atlétikai Szövetség** idei küldött közgyűlése megszüntette. A tagegyesületek élve a MASZ Szervezeti és Működési Szabályzatában leírtakkal, december 21-én létrehozták a Szenior Szakmai Bizottságot, mely továbbiakban „jogfolytonosan” koordinálja a szenior atlétika versenysport működését.

A Közgyűlés kezdeményezte, hogy a szenior bizottság neve az elkövetkezendő időszakban – igazodva a világszövetség nevéhez – **Masters Bizottság** néven folytassa tevékenységét.

A Bizottság hivatalos működését 2014. január 1-vel kezdi meg, de addig is szeretnénk közérdekű információkat biztosítani a sportolóinknak, egyesületeinknek. Első kezdeményezésként oldalt nyitunk a Facebook-on /**Magyar Masters Atléták** néven /, hogy közvetlen módon, széles sportolói körhöz jusson el minden fontos információ, pl. a 2014-es Budapesti Fedett-pályás Világbajnokságról, magyar bajnokságokról, versenyekről.

Az alkalmat kihasználva itt szeretnénk segítséget kérni a **Budapesti Fedett-pályás** **Világbajnokság** lebonyolításához (2014. március 25 és 31.) elsősorban önkéntesek jelentkezését várjuk az alábbi területekre:

**Sportolói regisztráció** területére (számítógépes és idegen nyelvi ismeretek előnyt jelentenek)

Információt nyújtó területekre (nagyobb hotelek, verseny és edzéshelyszínekre) angol és egyéb nyelv ismerete feltétel.

**Versenyek lebonyolításához**, versenybírói brigádokba (dobószámokhoz, ugrószámokhoz, futószámokhoz, versenyirodára, eredményhirdetések lebonyolításához, országúti versenyekhez).

**Egészségügyi és dopping vizsgálatokhoz** (egészségügyi és dopping ismeretek előnyt jelentenek).

Amit a szervező bizottság biztosítani tud, formaruha, és napi étkezés a versenyek helyszínén.

Jelentkezni e-mailen keresztül lehet, név, születési adatok, elérhetőségek és az önkéntesen vállalt terület megjelölésével lehet.

Várhatóan a februári hónapban az önkénteseknek a feladatokkal kapcsolatban képzéseken, versenyeken vesznek részt a gyakorlatok megszerzése érdekében.

A **Facebook** és a **SZAMOSZ** honlap oldalát Bodó István és Hajdú Mihály (Mastersmisibá) fogják együtt kezelni, biztosítanak rendszeres információt a szenior atléták számára. Kérem az önként vállalt munkájukat fogadják szeretettel, tevékenységük során mindkettőjük a bizottság és az atléták érdekeit tekintik a legfontosabb feladatuknak. Egyben kérem tisztelettel tagjainkat, sportolóinkat legyenek aktív közreműködői az oldalnak, tiszteletben tartva az általánosan elfogadott moderálási szabályokat.

Kívánok a leköszönő **SZAMOSZ** és a megalakuló **Bizottság** tagjai nevében 2014. évre

Nagyon **Boldog és Sikerekben Gazdag Új Esztendőt**, valamint lehetőségekhez mérten jó és eredményes felkészülést a **Fedett-pályás Világbajnokságra.**

Budapest, 2013. december 27.

 **Sátor László**

 elnök